หนุนเกษตรกรขึ้นทะเบียนเกษตรเพาะปลูกพืชสมุนไพรคุณภาพ เพื่อสร้างรายได้และยกระดับให้จังหวัดอำนาจเจริญเป็นเมืองแห่งสมุนไพร
ผู้อำนวยการโรงพยาบาลพนา หนุนเกษตรกรขึ้นทะเบียนเกษตรเพาะปลูกพืชสมุนไพรคุณภาพ เพื่อสร้างรายได้และยกระดับให้จังหวัดอำนาจเจริญเป็นเมืองแห่งสมุนไพร

นายปฐมพงศ์ ปรุโปร่ง ผู้อำนวยการโรงพยาบาลพนา จังหวัดอำนาจเจริญ เปิดเผยว่า การลงพื้นที่เยี่ยมชมศูนย์แพทย์แผนไทยพนาของพลเอก ประยุทธ์ จันทร์โอชา นายกรัฐมนตรีและคณะรัฐมนตรี ในวันนี้ 23 ก.ค.2561 เพื่อเยี่ยมชมกระบวนการผลิตผลิตภัณฑ์ที่เกี่ยวเนื่องกับสมุนไพรและจุดเริ่มต้นก่อนผลักดันให้จังหวัดอำนาจเจริญ เป็นเมืองแห่งสมุนไพร ทั้งนี้ในส่วนการดำเนินงานของศูนย์แพทย์แผนไทยพนา จะเน้นให้บริการประชาชนด้านแพทย์แผนไทยในการตรวจรักษาโรค การนวด การผลิตสมุนไพร การท่องเที่ยวเชิงสุขภาพและการฝึกอบรบวิชาชีพด้านแพทย์แผนไทย โดยปัจจุบันมีสมาชิกแล้วกว่า 600 คน

นอกจากนี้ ยังส่งเสริมให้เกษตรกรที่อยู่ในเคลือข่ายเพาะปลูกพืชสมุนไพรในรูปแบบเกษตรพันธสัญญา หรือคอนแทรคฟาร์มมิ่ง โดยการเปิดให้เกษตรกรมาลงทะเบียน ซึ่งศูนย์แพทย์แผนไทยพนาจะส่งเสริมองค์ความรู้ในการเพาะปลูก เพื่อให้ได้ผลผลิตที่มีคุณภาพได้มาตรฐาน GAPและมีแผนที่จะขยายให้ครอบคลุมทุกอำเภอของจังหวัดอำนาจเจริญ ก่อนจะขยายการพัฒนาไปยังจังหวัดใกล้เคียงให้มีการผลิตพืชสมุนไพรที่มีคุณภาพต่อไป